AN COIMISIÚN EORPACH An Bhruiséil,7.9.2022 COM(2022) 441 final 2022/0264(NLE) Togra le haghaidh MOLADH ÓN gCOMHAIRLE maidir le rochtain ar an gcúram fadtéarmach inacmhainne ar ardchaighdeán {SWD(2022) 441 final}



MEABHRÁN MÍNIÚCHÁIN 1. COMHTHÉACS AN TOGRA • Forais agus cuspóirí an togra An luach a bhaineann leis an gcúram fadtéarmach Tá ról tábhachtach sóisialta agus eacnamaíoch ag an gcúram fadtéarmach. Rannchuidíonn sé le dínit agus folláine daoine a bhfuil gá acu le cúram a áirithiú agus lena gcearta bunúsacha a chosaint. Laghdaítear an neamhionannas, agus ar an gcaoi sin, cuirtear feabhas ar an gcothroime shóisialta agus ar an dlúthpháirtíocht idirghlúine. Baintear torthaí eacnamaíocha as an infheistíocht sa chúram fadtéarmach: cruthaítear poist agus cuirtear acmhainní saothair ar fáil d’earnálacha eile tríd an ualach cúraim teaghlaigh a laghdú. D’fhéadfadh sé go gcuideodh earnáil láidir cúraim fhadtéarmaigh leis an gcomhionannas inscne a chothú, toisc go gcoinníonn freagrachtaí cúraim na milliúin bean amach ón margadh saothair nó coinnítear in obair pháirtaimseartha iad agus bíonn drochthionchar aige sin ar an soláthar foriomlán saothair agus dá bhrí sin, ar an bhfás a d’fhéadfadh a bheith ann. D’fhéadfadh sé go mbeadh drochthionchar ag freagrachtaí cúraim ar phá agus ar phinsin seanaoise ban, rud a fhágann nach mbíonn go leor mná scothaosta chomh hábalta céanna íoc as an gcúram a bhfuil gá acu leis. Ciallaíonn an easpa cúram fadtéarmach leormhaith go dtiteann an t‑ualach ar bhaill teaghlaigh, rud a d’fhéadfadh dochar a dhéanamh dá sláinte agus dá bhfolláine. Riachtanais cúraim fhadtéarmaigh Méadóidh an t‑éileamh mór ar an gcúram fadtéarmach cheana agus an daonra ag dul in aois. Maidir leis an líon daoine ar fud an Aontais a d’fhéadfadh gá a bheith acu le cúram fadtéarmach, meastar go dtiocfaidh méadú ar an líon sin ó 30,8 milliún in 2019 go 33,7 milliún in 2030 agus 38,1 milliún in 2050, méid a chomhfhreagraíonn do mhéadú foriomlán 23,5 %. Tá an linn cúramóirí neamhfhoirmiúla ag dul i laghad, toisc go bhfuil mná, a ghlac formhór an ualaigh cúraim neamhfhoirmiúil orthu féin go traidisiúnta, i bhfostaíocht níos mó agus ag dul ar scor níos déanaí. An tráth céanna, tugann an t‑aosú déimeagrafach le fios go meastar go leanfaidh daonra an Aontais atá in aois fostaíochta de bheith ag dul i laghad. Mar aon leis an éileamh méadaithe saothair ar fud réimse earnálacha éagsúla eacnamaíocha, tá an baol ann go laghdófar a thuilleadh an soláthar cúramóirí foirmiúla mar gheall go bhfuil siad ag aistriú chuig earnálacha níos tarraingtí. Dúshláin a bhaineann leis an gcúram fadtéarmach Tá difríochtaí idir na córais cúraim fhadtéarmaigh ar fud an Aontais i dtéarmaí a ndearaidh agus a n‑aibíocht ach tá dúshláin choiteanna le sárú acu. Baineann na dúshláin sin leis an inacmhainneacht, an infhaighteacht, an inrochtaineacht agus an cháilíocht, i gcomhthéacs na nganntanas saothair, an bhrú atá ar an gcistiú poiblí agus an rialachais chasta. Cuireadh béim ar na laigí struchtúracha a bhaineann leis na córais cúraim fhadtéarmaigh le paindéim COVID‑19. Cuireadh i dtábhacht gur gá athléimneacht córas cúraim a láidriú in aghaidh turraingí seachtracha agus an géargá atá le hathchóirithe struchtúracha agus infheistíochtaí i réimse an chúraim fhadtéarmaigh. An dúshlán a bhaineann le hinacmhainneacht Is bacainní móra ar an rochtain ar chúram fadtéarmach iad cúiseanna airgeadais agus an easpa cosaint shóisialta leormhaith. Maidir leis an riosca a eascraíonn ó riachtanais cúraim fhadtéarmaigh a bheith ar dhuine, is iondúil go gcumhdaítear an riosca sin níos lú ná rioscaí comónta eile (e.g. ioncam seanaoise agus cúram sláinte) le córais cosanta sóisialta atá ann faoi láthair agus tá éagsúlacht mhór ann i dtaobh socruithe cosanta sóisialta ar fud an Aontais. I roinnt tíortha, níl tacaíocht phoiblí ar fáil ach do sciar beag daoine a bhfuil gá acu le cúram fadtéarmach. I gcás ina bhfuil an chosaint shóisialta ar fáil, is minic nach mbíonn sí leordhóthanach. Fiú tar éis tacaíocht a fháil, ar an meán, meastar go mbíonn beagnach leath na ndaoine scothaosta a bhfuil gá acu le cúram fadtéarmach faoi bhun thairseach na bochtaineachta tar éis costais an chúraim sa bhaile a sheasamh astu féin. An dúshlán a bhaineann le hinfhaighteacht agus le hinrochtaineacht Níl an rochtain ar roghanna cúraim fhadtéarmaigh agus an éagsúlacht roghanna leormhaith, agus eascraíonn ceisteanna comhionannais uaidh sin. Is é an rogha thraidisiúnta cúraim a bhí ann rogha idir an cúram neamhfhoirmiúil (a sholáthraíonn baill teaghlaigh nó cairde de ghnáth, ar mná iad go príomha) agus saoráidí cónaithe (i gcás riachtanais dhiana cúraim fhadtéarmaigh nó na ndaoine is boichte de ghnáth). Tá roghanna eile, atá níos duinelárnaí, amhail an cúram sa bhaile agus an cúram pobalbhunaithe, ag éirí níos comónta, cé nach bhfuil an dáileadh cothrom, ar fud an Aontais. Tá bacainní geografacha agus socheacnamaíocha ar an rochtain ann, rud atá an‑deacair fós go háirithe i gceantair thuaithe agus i gceantar atá ag bánú. Is mó seans go mbeidh gá ag daoine scothaosta ag a bhfuil leibhéil níos ísle ioncaim le cúram fadtéarmach ná daoine scothaosta ag a bhfuil ioncam níos airde. Thairis sin, bíonn dúshláin inrochtaineachta le sárú ag daoine faoi mhíchumas, arb iad atá i gceist le sciar mór díobh siúd a bhfuil gá acu le cúram fadtéarmach. An dúshlán a bhaineann le cáilíocht Is minic caighdeáin cháilíochta maidir leis an gcúram fadtéarmach agus na sásraí um dhearbhú lena mbaineann a bheith lag. Tá tacar láidir rialachán agus caighdeán is infheidhme i leith an chúraim chónaithe ag roinnt Ballstát go traidisiúnta. I gcomparáid leis sin, is minic nach mbíonn caighdeáin den sórt sin chomh forbartha céanna le haghaidh an chúraim sa bhaile nó an chúraim phobalbhunaithe. Fiú nuair atá feidhm ag caighdeáin cháilíochta, bíonn siad teoranta don chothú bunúsach agus do cheanglais sláinteachais go minic. Ní chuirtear folláine an duine a fhaigheann an cúram ná cáilíocht saoil an duine sin san áireamh. Thairis sin, tá comhlíontacht na soláthraithe uile cúraim fhadtéarmaigh, idir sholáthraithe poiblí agus soláthraithe príobháideacha, éagothrom agus tá easpa sásraí iomchuí um dhearbhú cáilíochta i roinnt Ballstát. Dúshlán a bhaineann leis an lucht saothair Tá ganntanais lucht saothair agus foirmeacha neamhchaighdeánacha fostaíochta forleathan i réimse an chúraim fhadtéarmaigh. Tuairiscíonn formhór na mBallstát líon mór folúntas gan líonadh nó measann siad go mbeidh líon mór folúntas ann nach líonfar, go háirithe i gcás foireann oilte cúraim, amhail altraí. Tá an líon folúntas poist gan líonadh an‑ard go háirithe san fho-earnáil seirbhísí le haghaidh daoine scothaosta. Tá sé deacair oibrithe cúraim a mhealladh agus a choinneáil mar gheall ar na drochdhálaí oibre agus an pá íseal, gnéithe a d’fhéadfaí feabhas a chur orthu trí bhíthin idirphlé sóisialta. Tá ról measctha ag an idirphlé sóisialta sa chúram fadtéarmach áfach. Ní chumhdaítear beagnach na hoibrithe cúraim fhadtéarmaigh uile le comhaontuithe comhchoiteanna ach i sciar beag Ballstát. I mBallstáit eile, is ar éigean atá ról ag an idirphlé sóisialta san earnáil cúraim fhadtéarmaigh ar chor ar bith. Dúshlán eile atá ann is ea aghaidh a thabhairt ar chás sonrach na gcúramóirí cónaitheacha, cúramóirí is oibrithe imirceacha nó oibrithe soghluaiste iad de ghnáth, oibrithe a bhíonn an‑leochaileach, go háirithe má tá siad i mbun obair neamhdhearbhaithe. D’fhéadfadh sé go mbeadh pá an‑íseal á thuilleamh ag na hoibrithe sin agus d’fhéadfadh sé nach mbeadh a socruithe am-oibre, lena n‑áirítear tréimhsí leordhóthanacha sosa, soiléir agus nach mbeidís i gcomhréir le dlí an tsaothair fiú. Thairis sin, tá an earnáil cúraim ar cheann de na hearnálacha is leithscartha de réir inscne. Is mná iad 90 % den lucht saothair san earnáil cúraim agus tá steiréitíopaí inscne a bhaineann leis an soláthar cúraim ann go láidir. Is é an cúram neamhfhoirmiúil atá i gceist le formhór an tsoláthair cúraim ach tá costais ag baint leis sin freisin. Soláthraíonn tuairim agus 52 mhilliún Eorpach, is ionann sin agus 14,4 % den daonra idir 18 mbliana agus 74 bliana d’aois cúram fadtéarmach neamhfhoirmiúil do bhaill teaghlaigh nó do chairde ar bhonn seachtainiúil, is ionann sin agus beagnach 80 % de na daoine a sholáthraíonn cúram fadtéarmach ar leibhéal an Aontais. D’fhéadfadh an obair chúraim a bheith deacair, go háirithe i gcás cúramóirí scothaosta, agus déanann sí difear dá sláinte agus dá bhfolláine féin. Baineann costais (cheilte) don gheilleagar agus don duine aonair leis an gcúram neamhfhoirmiúil. Is dóichí go nglacfaidh cúramóirí neamhfhoirmiúla sos gairme (ar mná iad de ghnáth), go roghnóidh siad obair pháirtaimseartha nó go dtarraingeoidh siad siar ón margadh saothair, rud a chuireann leis na bearnaí inscne, agus le is an nganntanas saothair agus scileanna. An dúshlán a bhaineann le cistiú

Meastar go dtiocfaidh méadú mór eile ar an gcaiteachas poiblí ar an gcúram fadtéarmach, méadú lena n‑éileofar maoiniú inbhuanaithe. Meastar go méadóidh sé ó 1,7 % de OTI in 2019 go 2,5 % de OTI in 2050, agus go mbeidh éagsúlacht mhór ann idir na Ballstáit. Thairis sin, d’fhéadfadh sé go ndéanfaí meas faoina luach ar an méadú sin freisin. Ní chuirtear san áireamh leis an rannchuidiú mór a thugann cúramóirí neamhfhoirmiúla i láthair na huaire, rannchuidiú a mheastar gurb ionann é agus 2,4 % de OTI an Aontais), nach dócha a fhanfaidh ar an leibhéal céanna amach anseo, mar gheall ar an athrú ar struchtúir teaghlaigh agus ar an méadú ar fhostaíocht i measc na mban. Is féidir an inbhuanaitheacht fhioscach a fheabhsú trí chostéifeachtúlacht an chúraim fhadtéarmaigh a áirithiú, mar shampla, trí bhíthin creat rialachais comhleanúnach comhtháite, tacaíocht le haghaidh na maireachtála neamhspleáiche agus an cúram fadtéarmach a dhíriú ar bhealach níos fearr ar riachtanais phearsanta chun a áirithiú, mar shampla, nach dtabharfar cúram do dhaoine ag a bhfuil riachtanais ísle cúraim i suíomhanna costasacha atá ann le haghaidh riachtanais dhiana. Thairis sin, tá gá le gníomhaíochtaí atá níos uaillmhianaí maidir le cur chun cinn an tsláinte agus an cosc galar chun a áirithiú go mbeidh sláinte mhaith mheabhrach agus fhisiceach ag daoine, go mbeidh lucht saothair láidir ann agus go mbeidh córais cúraim sláinte inbhuanaithe athléimneach. An dúshlán a bhaineann le rialachas I roinnt Ballstát, tá an soláthar cúraim fhadtéarmaigh ilroinnte, eagraítear trí chóras casta seirbhísí é ar fud an chúraim sláinte agus an chúraim shóisialta agus cineálacha eile tacaíochta agus bíonn sé faoi réir dáileadh náisiúnta, réigiúnach nó áitiúil freagrachtaí. Cuireann sé sin le difríochtaí atá ann maidir le hinfhaighteacht agus cáilíocht seirbhísí cúraim fhadtéarmaigh agus laghdaítear an chostéifeachtúlacht. Tá táscairí difriúla ann chun faireachán a dhéanamh ar an gcúram fadtéarmach agus is minic a bhíonn sonraí riaracháin ilroinnte ar an leibhéal náisiúnta agus nach mbíonn siad le fáil nó nach mbíonn siad inchomparáide ar leibhéal an Aontais. Cuireann sé sin bac ar an éifeachtúlacht agus cuirtear teorainn ar an bhféidearthacht atá ann faireachán éifeachtach agus foghlaim fhrithpháirteach a dhéanamh. Baineann réimse leathan gníomhaithe leis an gcúram fadtéarmach, lena n‑áirítear iad siúd a bhfuil gá acu leis an gcúram fadtéarmach, a mbaill teaghlaigh agus eagraíochtaí a dhéanann ionadaíocht dóibh, údaráis ábhartha (ar an leibhéal náisiúnta, réigiúnach agus áitiúil), comhpháirtithe sóisialta, soláthraithe cúraim fhadtéarmaigh agus comhlachtaí atá freagrach as an gcuimsiú sóisialta agus as an lánpháirtiú sóisialta a chur chun cinn agus as cearta bunúsacha a chosaint, lena n‑áirítear comhlachtaí náisiúnta comhionannais. Tá gá le rialachas fónta beartais chun a áirithiú go ndírítear na hacmhainní uile atá ar fáil ar bhealach stuama, lena n‑áirítear trí fhianaise a bhailiú, mapáil a dhéanamh ar an mbonneagar agus ar na seirbhísí atá ar fáil, measúnú a dhéanamh ar riachtanais aonair agus anailís a dhéanamh ar bhearnaí, agus an neamhionannas críochach agus dúshláin dhéimeagrafacha á gcur san áireamh. Cuspóirí an togra Le Plean Gníomhaíochta Cholún Eorpach na gCeart Sóisialta fógraíodh in 2022 tionscnamh um chúram fadtéarmach. San Aitheasc ar Staid an Aontais 2021 , d’fhógair Uachtarán an Choimisiúin Eorpaigh, Ursula von der Leyen, Straitéis nua Eorpach um Chúram chun tacú le fir agus mná an cúram is fearr agus an chothromaíocht saoil is fearr dóibh féin a aimsiú. Is é is aidhm don togra seo le haghaidh moladh ón gComhairle tacú leis na Ballstáit ina n‑iarrachtaí an rochtain ar an gcúram fadtéarmach inacmhainne ar ardchaighdeán a fheabhsú. Tabharfar treoirlínte maidir le treo na n‑athchóirithe chun aghaidh a thabhairt ar na dúshláin choiteanna i ndáil leis an inacmhainneacht, an infhaighteacht, an cháilíocht agus an lucht saothair i réimse an chúraim agus i ndáil leis an rialachas fónta beartais i réimse an chúraim fhadtéarmaigh. Cuirfear tuilleadh struchtúir ar chomhar an Aontais maidir leis an gcúram fadtéarmach agus déanfar iarracht an cóineasú aníos a bhaint amach. • Comhsheasmhacht le forálacha beartais atá sa réimse beartais cheana Leis an togra, tacaítear le cur chun feidhme Cholún Eorpach na gCeart Sóisialta , ina luaitear, i bPrionsabal 18, go bhfuil an ceart ag cách ar sheirbhísí cúraim fhadtéarmaigh inacmhainne ar ardchaighdeán, go háirithe cúram sa bhaile agus seirbhísí pobalbhunaithe. Cuirtear le cur chun feidhme Phrionsabal 9 freisin maidir le cothromaíocht oibre agus saoil a bhaint amach le haghaidh daoine a bhfuil freagrachtaí cúraim orthu agus Phrionsabal 17 maidir le cearta daoine faoi mhíchumas. Is príomhghníomhaíocht é an togra seo faoin Teachtaireacht ón gCoimisiún dar teideal European care strategy[Straitéis Eorpach um Chúram]. Leis an togra, rannchuidítear le cur chuige feadh an tsaoil i leith an chúraim a chuirtear chun cinn ann agus dírítear ar an gcosaint shóisialta le haghaidh an chúraim fhadtéarmaigh agus ar choinníollacha cumasúcháin dá sholáthar éifeachtach Déantar faireachán ar fhorbairtí beartais agus ar dhúshláin maidir leis an gcúram fadtéarmach trí bhíthin an tSeimeastair Eorpaigh. Le blianta anuas, fuair roinnt Ballstát moltaí tírshonracha maidir le gnéithe éagsúla den chúram fadtéarmach, lena n‑áirítear an rochtain, an cháilíocht, an inacmhainneacht, rannpháirtíocht na mban sa mhargadh saothair a mhéadú agus an inbhuanaitheacht. Leis na Treoirlínte Fostaíochta , éilítear córais cosanta sóisialta atá leormhaith agus cuimsitheach. Maidir le rochtain chomhionann thráthúil ar sheirbhísí inacmhainne cúraim fhadtéarmaigh agus cúraim sláinte, lena n‑áirítear an cosc agus cur chun cinn an chúraim sláinte, luaitear sna treoirlíne go bhfuil an rochtain sin an‑ábhartha, go háirithe i bhfianaise ghéarchéim COVID‑19 agus i gcomhthéacs sochaithe atá ag dul in aois. Sa Tuarascáil Chomhpháirteach ar Fhostaíocht 2022 cuirtear i dtábhacht a thábhachtaí atá seirbhísí cúraim fhadtéarmaigh chun rannpháirtíocht na mban sa mhargadh saothair a mhéadú. Cuirtear béim air go meastar go mbeidh méadú mór ar an éileamh atá ann ar an gcúram fadtéarmach mar gheall go bhfuil an daonra ag dul in aois. Leis an Tuarascáil, iarrtar ar na Ballstáit méadú a chur ar an soláthar seirbhísí inacmhainne inbhuanaithe cúraim fhadtéarmaigh ar ardchaighdeán. Tá an togra comhsheasmhach leis na beartais cosanta sóisialta atá ann cheana agus cuireann sé leo. I gcomhthéacs an Mhodha Oscailte Comhordúcháin, chomhaontaigh na Ballstáit cuspóirí coiteanna i ndáil leis an gcúram fadtéarmach, mar a leanas: ·rochtain ar chúram leormhaith sláinte agus ar chúram fadtéarmach leormhaith a ráthú do chách agus a áirithiú nach mbeidh bochtaineacht ná spleáchas airgeadais ann mar thoradh ar ghá a bheith ag duine le cúram, aghaidh a thabhairt ar an neamhionannas sa rochtain ar chúram agus maidir le torthaí sláinte; ·cáilíocht sa chúram sláinte agus sa chúram fadtéarmach a chur chun cinn agus an cúram a oiriúnú do riachtanais agus do roghanna athraitheacha na sochaí agus daoine aonair, go háirithe trí chaighdeáin cháilíochta a leagan síos lena léirítear an dea-chleachtas idirnáisiúnta agus trí fhreagracht gairmithe cúraim agus othar agus faighteoirí cúraim a mhéadú; ·a áirithiú go mbeidh an cúram leormhaith sláinte agus an cúram fadtéarmach leormhaith ar ardchaighdeán fós inacmhainne agus inbhuanaithe, trí stíleanna sláintiúla gníomhacha maireachtála a chur chun cinn, acmhainní maithe daonna le haghaidh na hearnála cúraim agus úsáid chuí acmhainní, go háirithe trí bhíthin dreasachtaí iomchuí le haghaidh úsáideoirí agus soláthraithe, an rialachais mhaith agus comhordú idir córais cúraim agus institiúidí. Leis an moladh ón gComhairle atá beartaithe maidir leis an gcúram fadtéarmach, tugtar aghaidh ar na príomhdhúshláin a shainaithnítear sa Tuarascáil ar chúram fadtéarmach 2021 , tuarascáil a d’ullmhaigh an Coimisiún Eorpach agus an Coiste um Chosaint Sóisialta i gcomhar. Dá bhrí sin, leis an moladh láidreofar an comhar leanúnach ar leibhéal an Aontais maidir leis an gcosaint shóisialta agus go háirithe maidir leis an gcúram fadtéarmach, trí chomhthuiscint a bhunú ar threo na n‑athchóirithe. Cé nár díríodh ar an gcúram fadtéarmach le haon tionscnamh eile de chuid an Aontais roimhe seo, tá cuid díobh ábhartha maidir leis an gcúram fadtéarmach agus dá bhrí sin, comhlánaítear an togra leo. Mar gheall ar an Treoir maidir le Cothromaíocht Oibre is Saoil d’fhéadfadh daoine fostaithe a bheith in ann saoire cúramóirí a úsáid agus cuirtear chun cinn cineálacha solúbtha fostaíochta, nithe atá ábhartha do chúramóirí neamhfhoirmiúla atá in aois fostaíochta. Leis an togra atá ann faoi láthair, tagraítear do na haithrisí sa Treoir mar dhlí ábhartha de chuid an Aontais. Is é is aidhm don togra ón gCoimisiún Rialachán (CE) Uimh. 883/2004 ó Pharlaimint na hEorpa agus ón gComhairle a athbhreithniú chun soiléireacht agus trédhearcacht dhlíthiúil a bhaint amach maidir leis an rochtain ar shochair cúraim fhadtéarmaigh agus duine ag cur faoi i mBallstát eile. Leis an togra le haghaidh moladh ón gComhairle maidir leis an gcúram fadtéarmach, ní thugtar aghaidh ar shaorghluaiseacht daoine a bhfuil gá acu le cúram fadtéarmach ná ar inaistritheacht sochar cúraim fhadtéarmaigh. Ina ionad sin, dírítear ar an gcumhdach cúraim fhadtéarmaigh a thugtar leis an gcosaint shóisialta náisiúnta go ginearálta agus ar na príomhchoinníollacha cumasúcháin lena feidhmiú éifeachtach i.e. seirbhísí agus cúramóirí iomchuí cúraim fhadtéarmaigh atá ar ardchaighdeán a bheith ann. Tá an togra seo comhsheasmhach le dlí an Aontais maidir le dálaí oibre a mhéid atá feidhm aige maidir le hoibrithe cúraim fhadtéarmaigh agus tá sé gan dochar do dhlí sin an Aontais. Is é is aidhm don Ionstraim Eorpach um inrochtaineacht feabhas a chur ar fheidhmiú an mhargaidh aonair le haghaidh táirgí agus seirbhísí inrochtana. Cumhdaítear léi táirgí agus seirbhísí a shainaithnítear a bheith tábhachtach le haghaidh daoine faoi mhíchumas, ar táirgí agus seirbhísí iad ar dócha go bhfuil ceanglais dhifriúla inrochtaineachta ag baint leo ar fud thíortha an Aontais. Thairis sin, leis an Treoir maidir le hInrochtaineacht ar an nGréasán ceanglaítear cheana go mbeidh suíomhanna gréasáin agus feidhmchláir mhóibíleacha chomhlachtaí na hearnála poiblí, lena n‑áirítear faisnéis, teagmháil ar líne agus foirmeacha iarratais, inrochtana le haghaidh úsáideoirí go háirithe daoine faoi mhíchumas. Leis an togra seo, iarrtar ar na Ballstáit a áirithiú go mbeidh faisnéis faoin gcúram fadtéarmach agus faoi sheirbhísí agus saoráidí cúraim fhadtéarmaigh inrochtana do dhaoine faoi mhíchumas. • Comhsheasmhacht le beartais eile de chuid an Aontais Tagann an togra sna sála ar an bplé a tosaíodh faoin bPáipéar Uaine maidir le hAosú . Cuirtear i dtábhacht leis an bpáipéar sin an gá atá le cur chuige comhtháite i leith an chúraim fhadtéarmaigh atá inrochtana, inacmhainne agus ar ardchaighdeán, cúram atá bunaithe ar riachtanais an fhaighteora cúraim agus arb é is aidhm dó tacú le neamhspleáchas gach duine aonair a fhad agus is féidir. Mheas freagróirí go raibh sé ríthábhachtach díriú ar mhéadú a chur ar an soláthar cúraim sa bhaile agus ar an soláthar cúraim phobalbhunaithe chun ‘aosú daoine ina n‑áit féin’ a chumasú. Ceapadh gur fearr a chruthaítear na seirbhísí duinelárnacha sin trí chomhfhorbairt a dhéanamh leis na páirtithe leasmhara uile. Thairis sin, ceapadh go gcuirtear feabhas ar an soláthar cúraim le teicneolaíochtaí nua agus le réitigh dhigiteacha, go háirithe i gceantair thuaithe agus i gceantair iargúlta.

3. TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR • Meastóireachtaí ex post/seiceálacha oiriúnachta ar an reachtaíocht atá ann cheana Ní bhaineann le hábhar. • Comhairliúcháin leis na páirtithe leasmhara Foilsíodh an glao ar fhianaise maidir leis an straitéis Eorpach um chúram ar an shuíomh gréasáin Cloisimis uait agus glacadh le haiseolas ón bpobal ón 1 go dtí an 29 Márta 2022. Fuair an Coimisiún 123 fhreagra, ó ENRanna den chuid is mó (64). Ba iad na hábhair is mó a tarraingíodh anuas le linn na gcomhairliúchán an rochtain ar sheirbhísí cúraim agus infhaighteacht na seirbhísí sin, an chosaint shóisialta agus inacmhainneacht seirbhísí cúraim, cáilíocht seirbhísí cúraim, oibrithe cúraim agus cúramóirí neamhfhoirmiúla, an neamhionannas socheacnamaíoch agus críochach, gné na hinscne, an t‑aosú gníomhach sláintiúil agus beartais choisc, seirbhísí cúraim a mhaoiniú, gnéithe rialachais/comhordúcháin, féidearthachtaí an digitithe agus na nuálaíochta le haghaidh na hearnála cúraim agus paindéim COVID‑19 agus an tionchar a bhí aici. Áirítear leis na comhairliúcháin spriocdhírithe réamhphlé leis an ngrúpa ardleibhéil maidir leis an bpríomhshruthú inscne (an 28 Eanáir 2022) agus le hionadaithe do na Ballstáit sa Choiste um Chosaint Shóisialta (an 17 Márta 2022) agus sa Choiste Fostaíochta (an 1 Aibreán 2022). Reáchtáladh idirphlé straitéiseach le heagraíochtaí na sochaí sibhialta (an 11 Márta 2022), éisteacht chomhpháirteach de Choiste Pharlaimint na hEorpa um Fhostaíocht agus um Ghnóthaí Sóisialta agus Coiste Pharlaimint na hEorpa um Chearta na mBan agus um Chomhionannas Inscne (an 24 Márta 2022) agus éisteacht thiomnaithe le comhpháirtithe sóisialta ar leibhéal an Aontais (an 7 Aibreán 2022). Chuir roinnt freagróirí, lena n‑áirítear na Ballstáit, na comhpháirtithe sóisialta agus an tsochaí shibhialta i dtábhacht ról na cosanta sóisialta láidre agus an tionchar a bhíonn aige sin ar an rochtain ar sheirbhísí cúraim fhadtéarmaigh ar ardchaighdeán agus ar inacmhainneacht na seirbhísí sin. Cuireadh i dtábhacht a thábhachtaí atá cuir chuige dhuinelárnacha agus gur gá seirbhísí cúraim agus seirbhísí cúraim sláinte a chomhtháthú a thuilleadh, agus chuir eagraíochtaí na sochaí sibhialta an méid sin i dtábhacht go háirithe. Meastar an cistiú poiblí iomchuí agus an infheistíocht i seirbhísí cúraim, lena n‑áirítear trí bhíthin ionstraimí uile an Aontais atá ar fáil, a bheith ríthábhachtach chun na críche sin. Luaigh na comhpháirtithe sóisialta freisin gur gá an tSaoráid Téarnaimh agus Athléimneachta a úsáid le haghaidh an chúraim. Bhí an gá leis na dálaí oibre san earnáil cúraim fhadtéarmaigh a fheabhsú ar cheann de na príomhábhair a tháinig chun cinn sna himeachtaí comhairliúcháin agus sna freagraí scríofa uile. Chuir FPEnna i dtábhacht an tearcmhaoiniú agus an tearcsholáthar foirne san earnáil cúraim agus na féidearthachtaí móra atá ann maidir le poist a chruthú agus maidir leis an nuálaíocht. D’iarr siad go dtabharfaí aghaidh ar an gceardchumannú íseal san earnáil agus chuir siad i dtábhacht ról an oideachais agus na hoiliúna chun oibrithe cáilithe agus an ghairmiúlacht a áirithiú. Luaigh na comhpháirtithe sóisialta freisin ról an idirphlé shóisialta agus tábhacht na leibhéal leordhóthanach foirne chun an cháilíocht agus an soláthar duinelárnach a áirithiú. Chuir na comhpháirtithe sóisialta i dtábhacht gur cheart go mbeadh na cearta sóisialta agus saothair atá ag oibrithe imirceacha, ag oibrithe tí agus ag daoine a thugann faoi sheirbhísí príobháideacha teaghlaigh comhionann leis na cearta atá ag oibrithe sa phríomhearnáil cúraim. Tá na Ballstáit ar an eolas faoin nganntanas oibrithe agus tá cuid acu ag forbairt straitéisí chun tuilleadh oibrithe, lena n‑áirítear fir, a mhealladh chuig an earnáil cúraim. D’iarr roinnt eagraíochtaí de chuid na sochaí sibhialta sainmhíniú ar stádas dlíthiúil na gcúramóirí neamhfhoirmiúla. Maidir leis an gcur chun feidhme, thacaigh eagraíochtaí na sochaí sibhialta leis an bhfaireachán a dhéanamh bunaithe ar tháscairí agus ar spriocanna agus d’iarr siad go bhforbródh na Ballstáit pleananna náisiúnta gníomhaíochta um chur chun feidhme. Mheas na comhpháirtithe sóisialta é a bheith tábhachtach faireachán a dhéanamh ar an dul chun cinn a dhéantar maidir le haghaidh a thabhairt ar na dúshláin san earnáil cúraim fhadtéarmaigh trí shocruithe chreat an tSeimeastair Eorpaigh a fhorbairt a thuilleadh. Sa Coiste um Chosaint Shóisialta (SPC) agus sa Choiste Fostaíochta (EMCO), chuir na Ballstáit i dtábhacht gur gá feabhas a chur ar an mbonn fianaise agus thacaigh siad le malartú leanúnach dea-chleachtas. Chuir roinnt Ballstát in iúl gur ábhar imní dóibh an t‑ualach méadaithe riaracháin a d’fhéadfadh a bheith ann agus chuir siad i dtábhacht a thábhachtaí atá an chomhsheasmhacht agus sineirgí le tionscnaimh ghaolmhara beartais ar leibhéal an Aontais agus ar an leibhéal idirnáisiúnta. Tar éis an réamhphlé leis an dá choiste sin, chuir roinnt Ballstát in iúl gur cheart an tionscnamh a fhorbairt agus lánurraim á tabhairt do fhreagrachtaí náisiúnta agus do phrionsabail na coimhdeachta agus na comhréireachta, agus cúinsí difriúla náisiúnta agus leagan amach na gcóras cúraim á gcur san áireamh freisin. Fuair an Coimisiún freagraí ó Choiste Eacnamaíoch agus Sóisialta na hEorpa (CESE) agus ó Choiste na Réigiún nó reáchtáil sé malartú leo: ·Is ábhar imní do CESE é staid ghuagach na gcúramóirí cónaitheacha, ar mná imirceacha nó mná soghluaiste iad go minic agus rinne sé moltaí faoin gcaoi ar féidir feabhas a chur ar an staid sin, lena n‑áirítear trí staid na gcúramóirí sin a thabhairt chun rialtachta agus tacú lena ngairmiúlú. Is díol sásaimh do CESE tionscnaimh an Choimisiúin lena mbunaítear straitéis nua Eorpach um chúram agus iarrann sé go gcuirfear chun feidhme go tapa í. Déanann sé tathant ar an gCoimisiún Eorpach agus ar na Ballstáit prionsabail a fhorbairt, sa ghearrthéarma, maidir leis an gcúram le haghaidh daoine scothaosta faoi chuimsiú Phlean Gníomhaíochta Cholún Eorpach na gCeart Sóisialta. ·I mí Iúil 2021, ghlac Coiste na Réigiún tuairim maidir le Future plan for care workers and care services – local and regional opportunities in the context of a European challenge [Plean don todhchaí le haghaidh oibrithe cúraim agus seirbhísí cúraim – deiseanna áitiúla agus réigiúnacha i gcomhthéacs dúshláin Eorpaigh]. Leis an tuairim, iarrtar ar an gCoimisiún creat Eorpach cáilíochta a fhoilsiú um chúram fadtéarmach agus um chóras éifeachtúil chun sonraí a bhailiú agus a anailísiú ar bhealach cuimsitheach. D’iarr Parlaimint na hEorpa ar an gCoimisiún plean a chur i láthair chun meabhairshláinte, dínit agus folláine daoine, lena n‑áirítear daoine scothaosta, a áirithiú, agus chuir sí i dtábhacht an príomhról atá ag scéimeanna cosanta sóisialta a chistítear go leordhóthanach maidir leis an gcúram a bheith inacmhainne agus inrochtana do chách. Chomh maith leis sin, d’iarr an Pharlaimint ar na Ballstáit rochtain chomhionann ar sheirbhísí cúraim sláinte agus ar sheirbhísí cúraim a áirithiú agus d’iarr sí ar an gCoimisiún ‘margadh cúraim don Eoraip’ a chur chun cinn. Ina tuarascáil féintionscnaimh is déanaí ‘I dtreo Gníomhaíocht choiteann Eorpach ar chúram’, d’iarr sí ar an gCoimisiún straitéis uaillmhianach láidir a bheidh slán i bhfad na haimsire a thíolacadh lena gcuirtear leis an gceart atá ag gach duine ar chúram inacmhainne inrochtana ar ardchaighdeán agus le cearta agus riachtanais aonair faighteoirí cúraim agus cúramóirí, agus lena gcuirtear san áireamh an cúrsa iomlán saoil, lena ndírítear ar riachtanais daoine i dtréimhsí criticiúla dá saol agus lena bhfreagraítear do na riachtanais sin, lena réitítear an bealach le haghaidh leanúnachas seirbhísí cúraim ar feadh a saoil agus lena gcothaítear an dlúthpháirtíocht idir na glúine. D’iarr an Chomhairle ar na Ballstáit agus ar an gCoimisiún infhaighteacht cúraim fhadtéarmaigh ar ardchaighdeán a fheabhsú agus inbhuanaitheacht agus leordhóthanacht córas cosanta sóisialta a fheabhsú, an digitiú a úsáid chun seirbhísí sláinte, sóisialta agus cúraim fhadtéarmaigh a dhéanamh níos inrochtana agus níos éasca le húsáid, agus seirbhísí a fhorbairt lena soláthraítear cúram duinelárnach comhtháite, lena n‑áirítear le haghaidh daoine faoi mhíchumas. • Bailiú agus úsáid saineolais Tá doiciméad inmheánach oibre de chuid an Choimisiúin ina bhonn leis an togra agus bunaítear an togra ar na staidéir agus ar na tuarascála ábhartha is déanaí, lena n‑áirítear iad seo a leanas: · Tuarascáil ar chúram fadtéarmach 2021 , a d’ullmhaigh an Coiste um Chosaint Shóisialta agus an Coimisiún Eorpach (AS EMPL) i gcomhar; ·Estimating the Effects of Social Protection for Long-Term Care in Old Age in Europe, an Eagraíocht um Chomhar agus Forbairt Eacnamaíochta (ECFE) (ag teacht go luath); · Challenges in long-term care in Europe [Dúshláin a bhaineann leis an gcúram fadtéarmach san Eoraip], An Líonra Eorpach Beartas Sóisialta (2018); · Mapping long-term care quality practices in the EU [Cleachtais cháilíochta maidir leis an gcúram fadtéarmach san Aontas a mhapáil] An Líonra Eorpach Beartas Sóisialta (2020);

· Study on exploring the incidence and costs of informal long-term care in the European Union , Ecorys (2021); · Study on the long-term care supply and market in EU Member States [Staidéar ar an soláthar cúraim fhadtéarmaigh agus ar an margadh cúraim fhadtéarmaigh i mBallstáit an Aontais], KPMG (2021); · COVID‑19 and older people: Impact on their lives, support and care [COVID‑19 agus daoine scothaosta: an tionchar ar a saol, tacaíocht agus cúram] Eurofound (2021); · Who Cares? Attracting and Retaining Care Workers , ECFE (2020); · Long-term care workforce: employment and working conditions [Lucht saothair an chúram fhadtéarmaigh: fostaíocht agus dálaí oibre] Eurofound (2021); · The 2021 Ageing Report: Economic and Budgetary Projections for the EU Member States (2019-2070), [An Tuarascáil ar Aosú 2021: Réamh‑mheastacháin Eacnamaíocha agus Bhuiséadacha le haghaidh Bhallstáit an Aontais (2019-2070)] An Coimisiún Eorpach (AS ECFIN), An Coiste um Beartas Eacnamaíoch (an Mheitheal um Aosú). • Measúnú tionchair Leis an ionstraim atá beartaithe, tugtar treoraíocht do na Ballstáit maidir leis an gcaoi ar féidir an rochtain ar chúram fadtéarmach inacmhainne ar ardchaighdeán a fheabhsú agus tá solúbthacht ag na Ballstáit bearta a cheapadh agus a chur chun feidhme, de réir a gcleachtas náisiúnta. Dá bhrí sin, níl gá le measúnú tionchair. Thairis sin, ní hamháin go mbeidh tionchar an mholta seo ag brath ar an gcaoi a gcuireann na Ballstáit na bearta chun feidhme, ach beidh sé ag brath freisin ar chúinsí tírshonracha, amhail an staid mhaicreacnamaíoch, dearadh na gcóras cosanta sóisialta agus seirbhísí sóisialta, agus struchtúr agus feidhmiú an mhargaidh saothair. Mar gheall ar na cúinsí sin, tá sé deacair tionchar sonrach an togra a scaradh ó chúinsí eile. Tá doiciméad inmheánach oibre ag gabháil leis an togra, doiciméad ina dtugtar cuntas ar na dúshláin a bhaineann leis an gcúram fadtéarmach agus ina bhféachtar ar an bealaí éagsúla gníomhaíochta a d’fhéadfadh a bheith ann. • Oiriúnacht rialála agus simpliú Ní bhaineann le hábhar. • Cearta bunúsacha Leis an moladh seo, urramaítear na cearta bunúsacha agus na prionsabail a aithnítear leis an gCairt um Chearta Bunúsacha an Aontais Eorpaigh . Leis an moladh, urramaítear go háirithe prionsabal an neamh‑idirdhealaithe (Airteagal 21 den Chairt) agus rannchuidítear le cearta an linbh a chosaint (Airteagal 24 den Chairt), cearta daoine scothaosta chun saol faoi dhínit agus neamhspleáchas a bheith acu agus chun páirt a ghlacadh sa saol sóisialta agus cultúrtha (Airteagal 25 den Chairt), ceart daoine faoi mhíchumas chun tairbhiú de bhearta atá ceaptha chun neamhspleáchas na ndaoine sin, a lánpháirtiú sóisialta agus gairmiúil agus a rannpháirtíocht i saol an phobail a áirithiú (Airteagal 26 den Chairt), ceart teaghlaigh ar chosaint dhlítheanach, eacnamaíoch agus shóisialta (Airteagal 33 den Chairt), agus an teideal chuig liúntais slándála sóisialta agus seirbhísí sóisialta lena soláthraítear cosaint i gcásanna amhail máithreachas, breoiteacht, tionóiscí tionsclaíocha, cleithiúnas nó seanaois agus i gcásanna ina gcailltear fostaíocht, i gcomhréir leis na rialacha arna leagan síos le dlí an Aontais agus le dlíthe agus cleachtais náisiúnta (Airteagal 34 den Chairt). 4. IMPLEACHTAÍ BUISÉADACHA Ní bhaineann aon impleacht buiséadach do bhuiséad an Aontais leis an togra seo. 5. EILIMINTÍ EILE • Pleananna cur chun feidhme, agus socruithe faireacháin, meastóireachta agus tuairiscithe Tá sé beartaithe go ndéanfaidh an Coimisiún faireachán ar chur chun feidhme an mholta seo i gcomhthéacs an tSeimeastair Eorpaigh agus go ndéanfar an faireachán sin i gcomhar leis an gCoiste um Chosaint Shóisialta agus an Coiste Fostaíochta. Ba cheart an faireachán a bhunú ar na pleananna náisiúnta gníomhaíochta atá le cur faoi bhráid an Choimisiúin ag na Ballstáit laistigh de bhliain amháin ó ghlacadh an mholta agus ar thuarascálacha ar an dul chun cinn a chuirfear isteach ina dhiaidh sin. Leis an togra seo, moltar go n‑ainmneoidh na Ballstáit comhordaitheoir náisiúnta um chúram fadtéarmach ag a mbeidh acmhainní leordhóthanacha agus sainordú, comhordaitheoir a dhéanfaidh comhordú agus faireachán éifeachtach ar chur chun feidhme an mholta seo agus a bheidh ina theagmhálaí ar leibhéal an Aontais. Oibreoidh an Coimisiún i gcomhar leis na comhordaitheoirí um chúram fadtéarmach, an Coiste um Chosaint Shóisialta agus an Coiste Fostaíochta mar aon leis na páirtithe leasmhara eile uile chun an fhoghlaim fhrithpháirteach a éascú, taithí a chomhroinnt agus obair leantach a dhéanamh i dtaobh ghníomhaíochtaí na mBallstát chun an moladh seo a chur chun feidhme. Tá sé beartaithe go ndéanfaidh an Coimisiún an dul chun cinn a mheas go tráthrialta leis an gCoiste um Chosaint Shóisialta agus, i gcás inarb ábhartha, leis an gCoiste Fostaíochta, maidir le cur chun feidhme an mholta seo bunaithe ar na pleananna náisiúnta gníomhaíochta agus ar na tuarascálacha ar dhul chun cinn ó na Ballstáit. Déanfaidh an Coimisiún plé leis an gCoiste um Chosaint Shóisialta freisin chun an creat táscairí a fhorbairt le haghaidh an chúraim fhadtéarmaigh, creat a bheidh ina chuidiú leis an bhfaireachán ar chur chun feidhme an mholta agus ullmhóidh siad tuarascálacha comhpháirteacha chun anailís a dhéanamh ar dhúshláin choiteanna a bhaineann leis an gcúram fadtéarmach. Ar deireadh, tar éis thréimhse tosaigh a chur chun feidhme, déanfaidh an Coimisiún an dul chun cinn a rinneadh a mheas agus tuairisceoidh sé don Chomhairle laistigh de 5 bliana tar éis an ghlactha.

• Doiciméid mhíniúcháin (i gcás treoracha) Ní bhaineann le hábhar. • Míniúchán mionsonraithe ar fhorálacha sonracha an togra Le míreanna 1-2, sainítear cuspóir an mholta agus a raon feidhme pearsanta (gach duine a bhfuil gá acu le cúram fadtéarmach agus a gcúramóirí) agus a raon feidhme ábhartha (gach cineál suímh cúraim fhadtéarmaigh). I mír 3, tá na sainmhínithe a chuirtear i bhfeidhm chun críoch an mholta, cuirtear leis na sainmhínithe a comhaontaíodh i gcomhthéacs an Choiste um Chosaint Shóisialta i gcás ina bhfuil na sainmhínithe sin ar fáil. Le mír 4, moltar do na Ballstáit leordhóthanacht a gcosanta sóisialta le haghaidh an chúraim fhadtéarmaigh a fheabhsú, ionas go mbeidh an cúram fadtéarmach tráthúil cuimsitheach agus inacmhainne dóibh siúd a bhfuil gá acu leis. Le mír 5, moltar do na Ballstáit an tairiscint seirbhísí cúraim fhadtéarmaigh a mhéadú, agus a áirithiú go bhfuil meascán cothrom seirbhísí ann i ngach suíomh cúraim, lena n‑áirítear tríd an gcúram sa bhaile agus an cúram pobalbhunaithe a fhorbairt agus/nó a fheabhsú, bearnaí críochacha a dhruidim, teicneolaíocht agus réitigh dhigiteacha atá nuálach inrochtana a chur i bhfeidhm ar bhonn céimneach agus inrochtaineacht a áirithiú le haghaidh daoine faoi mhíchumas. Le mír 6, moltar do na Ballstáit a áirithiú go ndéanann na soláthraithe uile cúraim fhadtéarmaigh, gan beann ar a stádas dlíthiúil, go ndéanann siad critéir agus caighdeáin atá ar ardcháilíocht agus atá in oiriúint don suíomh cúraim fhadtéarmaigh, a leagan síos agus a chur i bhfeidhm go docht sna suíomhanna cúraim fhadtéarmaigh uile. Chuige sin, iarrtar ar na Ballstáit creat cáilíochta a leagan síos le haghaidh an chúraim fhadtéarmaigh faoi threoir na bprionsabal cáilíochta a leagtar amach san iarscríbhinn a ghabhann leis an moladh agus lena n‑áirítear sásra iomchuí um dhearbhú cáilíochta. Le míreanna 7-8 moltar do na Ballstáit aghaidh a thabhairt ar na riachtanais scileanna agus ar an nganntanas oibrithe agus dálaí cothroma oibre a áirithiú. Le mír 9, moltar do na Ballstáit tacú le cúramóirí neamhfhoirmiúla lena n‑áirítear trí oiliúint, comhairleoireacht, tacaíocht shíceolaíoch, cúram faoisimh agus tacaíocht airgeadais a sholáthar. Le mír 10 moltar do na Ballstáit rialachas fónta beartais a áirithiú i réimse an chúraim fhadtéarmaigh trí chomhordaitheoir náisiúnta um chúram fadtéarmach a ainmniú, ról a thabhairt do na páirtithe leasmhara uile, an chomhsheasmhacht le réimsí eile beartais a mhéadú, an réamhaisnéisiú ar riachtanais cúraim fhadtéarmaigh a fhorbairt, an phleanáil teagmhais a fheabhsú (e.g. chun déileáil le paindéimí nó le turraingí seachtracha eile) agus sonraí a bhailiú, feasacht a chothú agus an cistiú atá ar fáil a shlógadh, lena n‑áirítear cistí an Aontais, le haghaidh athchóirithe i réimse an chúraim fhadtéarmaigh. Le mír 11, moltar do na Ballstáit plean náisiúnta gníomhaíochta a ullmhú agus a chur faoi bhráid an Choimisiúin ina gcuirtear i láthair bearta chun an Moladh seo a chur chun feidhme, agus cúinsí náisiúnta, réigiúnacha agus áitiúla á gcur san áireamh, agus tuarascálacha tráthrialta ar an dul chun cinn a ullmhú agus a chur faoina bhráid ina dhiaidh sin. I mír 12, leagtar amach an chaoi a bhfuil sé beartaithe ag an gCoimisiún tacú le cur chun feidhme an mholta seo, lena n‑áirítear tríd an gcistiú ón Aontas a shlógadh, faireachán a dhéanamh ar an dul chun cinn i gcomhthéacs an tSeimeastair Eorpaigh agus i gcomhar leis an gCoiste um Chosaint Shóisialta agus an Coiste Fostaíochta, creat táscairí a leagan síos le haghaidh an fhaireacháin, malartuithe frithpháirteacha a éascú agus tuairisciú don Chomhairle ar an dul chun cinn laistigh de 5 bliana ón nglacadh. 2022/0264 (NLE) Togra le haghaidh MOLADH ÓN gCOMHAIRLE maidir le rochtain ar an gcúram fadtéarmach inacmhainne ar ardchaighdeán TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagail 292 de, i gcomhar le hAirteagal 153(1), pointe (k) de, Ag féachaint don togra ón gCoimisiún Eorpach,

De bharr an mhéid seo a leanas: (1)Cuireann an cúram fadtéarmach inrochtana inacmhainne ar ardchaighdeán ar a gcumas do dhaoine a bhfuil gá acu le cúram a bheith neamhspleách a fhad agus is féidir agus saol faoi dhínit a bheith acu. Cuidíonn sé le cearta an duine a chosaint, an dul chun cinn sóisialta agus an dlúthpháirtíocht idir glúine a chur chun cinn, an t‑eisiamh sóisialta agus an t‑idirdhealú a chomhrac agus d’fhéadfadh sé cuidiú le poist a chruthú. (2)I mí na Samhna 2017, d’fhógair Parlaimint na hEorpa, an Chomhairle agus an Coimisiún Colún Eorpach na gCeart Sóisialta, lena leagtar amach 20 prionsabal chun tacú le margaí saothair agus córais leasa chóra dhea-fheidhmiúla. Le prionsabal 18, luaitear go bhfuil an ceart ag cách ar sheirbhísí cúraim fhadtéarmaigh inacmhainne ar ardchaighdeán, go háirithe cúram sa bhaile agus seirbhísí pobalbhunaithe. Le prionsabal 9, cuirtear chun cinn an ceart ar chothromaíocht oibre agus saoil atá ag daoine a bhfuil freagrachtaí cúraim orthu. Le prionsabal 17, sainaithnítear an ceart atá ag daoine faoi mhíchumas ar chuimsiú, go háirithe ar sheirbhísí lena gcuirtear ar a gcumas dóibh a bheith rannpháirteach sa mhargadh saothair agus sa tsochaí. (3)Maidir le seirbhísí cúraim fhadtéarmaigh a eagraíonn údaráis phoiblí, ar an leibhéal náisiúnta, réigiúnach nó áitiúil, meastar gur seirbhísí sóisialta chun leasa cách iad go príomha mar go bhfuil feidhm shoiléir shóisialta leo. Éascaíonn siad an cuimsiú sóisialta agus cosnaíonn siad cearta bunúsacha daoine scothaosta, comhlánaíonn siad ról an teaghlaigh maidir le cúram a thabhairt do na baill is sine den tsochaí agus tacaíonn siad leis an ról sin, agus soláthraíonn siad, mar aon le daoine eile, cúnamh do dhaoine a bhfuil gá buan nó sealadach acu le cúram (4)Is mná iad formhór na gcúramóirí agus formhór na ndaoine a bhfuil gá acu le cúram fadtéarmach. Tá ioncam níos ísle ag na mná ar an meán, lena n‑áirítear pinsin, agus d’fhéadfadh sé nach mbeidís chomh hábalta céanna íoc as an gcúram, agus an tráth céanna maireann siad níos faide ná na fir agus dá bhrí sin, bíonn gá níos mó acu leis an gcúram. Seirbhísí foirmiúla leormhaithe inacmhainne cúraim fhadtéarmaigh mar aon le beartais chun dálaí oibre a fheabhsú san earnáil agus réiteach a fháil idir an fhostaíocht íoctha agus freagrachtaí cúraim, d’fhéadfadh na nithe sin dul chun tairbhe don chomhionannas inscne. (5)Leis an Moladh seo, cuirtear chun cinn cur i bhfeidhm Airteagail 21, 23, 24, 25, 26, 33 agus 34 den Chairt um Chearta Bunúsacha an Aontais Eorpaigh lena gcumhdaítear an neamh‑idirdhealú, an comhionannas idir fir agus mná, cearta an linbh, cearta daoine scothaosta, cuimsiú daoine faoi mhíchumas, agus na cearta ar shaol teaghlaigh agus ar shaol gairmiúil agus slándáil shóisialta agus cúnamh sóisialta. (6)Leis an Moladh seo, urramaítear Coinbhinsiún na Náisiún Aontaithe ar Chearta Daoine faoi Mhíchumas, coinbhinsiún lena n‑aithnítear an ceart comhionann atá ag gach duine faoi mhíchumas maireachtáil go neamhspleách sa phobal, agus roghanna atá comhionann le roghanna daoine eile a bheith acu. (7)Le plean gníomhaíochta Cholún Eorpach na gCeart Sóisialta, a ghlac an Coimisiún an 4 Márta 2021, fógraítear tionscnamh maidir leis an gcúram fadtéarmach, chun creat a leagan síos le haghaidh athchóirithe beartais a bheidh ina threoir chun cúram fadtéarmach inbhuanaithe a fhorbairt lena n‑áirithítear rochtain níos fearr ar sheirbhísí ar ardcháilíocht dóibh siúd a bhfuil gá acu leo agus spreagadh na Ballstáit chun infheistíocht a dhéanamh sa lucht saothair i réimse an tsláinte agus an chúraim agus chun feabhas a chur ar na dálaí oibre agus ar an rochtain ar an oiliúint sna réimsí sin. (8)Leis an 2021 Long-Term Care Report [Tuarascáil ar Chúram Fadtéarmach 2021] ón gCoiste um Chosaint Shóisialta agus ón gCoimisiún, cuirtear i dtábhacht go bhfuil an t‑éileamh ar chúram fadtéarmach ar ardcháilíocht le méadú agus go bhféadfaidh méadú ar an soláthar cúraim fhadtéarmaigh rannchuidiú leis an gcomhionannas inscne agus leis an cothroime shóisialta. Leis an Tuarascáil, sainaithnítear gur príomhdhúshláin a bhaineann leis an gcúram fadtéarmach iad an rochtain, an inacmhainneacht agus an cháilíocht, sainaithnítear go bhfuil lucht saothair iomchuí ríthábhachtach chun freastal ar an éileamh atá ag dul i méid ar sheirbhísí ar ardcháilíocht agus cuireadh i dtábhacht go mbíonn costais a ndéantar faillí iontu ag baint leis an gcúram neamhfhoirmiúil go minic. (9)Agus an daonra ag dul in aois, meastar go méadófar an t‑éileamh ar chúram fadtéarmach toisc go mbaineann laghdú ar an gcumas feidhmiúil agus gá le cúram fadtéarmach le haoiseanna móra. Meastar go méadóidh líon na ndaoine a bhfuil aois 65 bliana nó níos mó acu faoi 41 % sa 30 bliain atá amach romhainn, ó 92,1 milliún in 2020 go 130,2 milliún in 2050, agus meastar go méadóidh líon na ndaoine a bhfuil aois 80 bliain nó níos mó acu faoi 88 %, ó 26,6 milliún in 2020 go 49,9 milliún in 2050. (10)Bhí tionchar diúltach ag paindéim COVID‑19 ar chórais cúraim fhadtéarmaigh agus chuaigh laigí struchtúracha a bhí ann cheana féin in olcas mar gheall uirthi, go háirithe an easpa seirbhísí ar ardcháilíocht agus ganntanais oibrithe, agus cuireadh i dtábhacht léi an géarghá atá le hathléimneacht na gcóras cúraim fhadtéarmaigh a neartú agus dlús a chur le hiarrachtaí chun an neamhspleáchas pearsanta a fheabhsú agus an mhaireachtáil neamhspleách a éascú. (11)Tá éagsúlachtaí móra ann ar fud na mBallstát i dtéarmaí an leibhéil cistithe phoiblí le haghaidh an chúraim fhadtéarmaigh, agus tíortha áirithe ag infheistiú níos lú ná 1 % de OTI agus tíortha eile ag caitheamh níos mó ná 3 % de OTI. Is é a bhí sa chaiteachas poiblí ar an gcúram fadtéarmach in 2019 1,7 % de OTI an Aontais, méid is lú ná luach measta na n‑uaireanta cúraim fhadtéarmaigh a sholáthraíonn cúramóirí neamhfhoirmiúla, luach a mheastar a bheith ag 2,5 % de OTI an Aontais. I mBallstáit ina bhfuil an caiteachas poiblí ar an gcúram fadtéarmach íseal, baintear úsáid níos teoranta as seirbhísí foirmiúla cúraim fhadtéarmaigh. Leis an méadú atá ag teacht ar an éileamh ar chúram fadtéarmach, méadaítear an brú atá ar an gcaiteachas poiblí, agus éilítear freisin feabhas a chur ar chostéifeachtúlacht an tsoláthair cúraim fhadtéarmaigh, mar shampla, trí bheartais chun an tsláinte a chur chun cinn agus trí bheartais choisctheacha, seirbhísí a chomhtháthú agus a spriocdhíriú ar bhealach níos fearr, sonraí agus fianaise a bhailiú agus teicneolaíochtaí nua agus digiteacha a úsáid. Tá beartais atá fabhrach do mhaoiniú inbhuanaithe an chúraim fhadtéarmaigh tábhachtach le haghaidh inbhuanaitheacht an airgeadais phoiblí, go háirithe i gcomhthéacs daonra atá ag dul in aois agus lucht saothair an Aontais atá ag dul i laghad. (12)Ní bheidh sé inbhuanaithe a bheith ag brath go mór ar an gcúram neamhfhoirmiúil agus meastar go méadóidh riachtanais cúraim fhoirmiúil agus an brú ar bhuiséid phoiblí. (13)Tá an cumhdach cosanta sóisialta le haghaidh cúram fadtéarmach teoranta agus is minic a bhíonn costais ina mbacainn thromchúiseach ar an rochtain ar an gcúram fadtéarmach. I gcás roinnt teaghlach, is é an t‑airgeadas an chúis is mó nach mbaintear úsáid as (níos mó) seirbhísí gairmiúla cúraim sa bhaile. Gan cosaint leormhaith shóisialta, is minic a bhíonn costais mheasta iomlána an chúraim fhadtéarmaigh níos mó ná ioncam an duine. Cé go bhfuil socruithe éagsúla cosanta sóisialta ann ar fud na mBallstát, níl an tacaíocht phoiblí ar fáil ach do sciar beag daoine a bhfuil gá acu le cúram fadtéarmach. Fiú nuair atá tacaíocht ar fáil, is minic a bhíonn an chosaint shóisialta neamhleor, óir fiú tar éis tacaíocht a fháil, meastar ar an meán, go bhfuil beagnach leath na ndaoine scothaosta a bhfuil gá acu le cúram fadtéarmach faoi bhun thairseach na bochtaineachta tar éis costais an chúraim sa bhaile a sheasamh astu féin. (14)Ní féidir le roinnt daoine rochtain a fháil ar an gcúram fadtéarmach a bhfuil gá acu leis mar gheall ar thairiscint íseal fhoriomlán seirbhísí agus mar gheall ar an raon teoranta roghanna cúraim fhadtéarmaigh agus bearnaí críochacha, i measc cúiseanna eile. I gcás roinnt Ballstát, tá an rogha cúraim fhadtéarmaigh teoranta. I gcás ina bhfuil rogha ann, rogha idir an cúram neamhfhoirmiúil agus an cúram cónaithe a bhíonn i gceist de ghnáth. Tá an soláthar cúraim sa bhaile agus an soláthar cúraim phobalbhunaithe fós íseal. Thairis sin, fágann an neamhionannas críochach sa soláthar cúraim fhadtéarmaigh go mbíonn deacracht ag baint leis an rochtain chomhionann ar an gcúram fadtéarmach, go háirithe i gceantair thuaithe agus bhánaithe. Bíonn an rogha níos teoranta fós i gcás daoine faoi mhíchumas mar gheall ar an inrochtaineacht mhíchothrom ar sheirbhísí cúraim. (15)Maidir leis an gcúram fadtéarmach, braitheann an cháilíocht ar shásra éifeachtach um dhearbhú cáilíochta, rud atá in easnamh nó nach soláthraítear go leor acmhainní ina leith i roinnt mhaith Ballstát. Is minic nach leor an dearbhú cáilíochta a dhéantar ar an gcúram sa bhaile nó ar an gcúram pobalbhunaithe. Cé go bhfuil cáilíocht an chúraim chónaithe níos rialaithe, is minic a dhírítear ar thorthaí cliniciúla le caighdeáin cháilíochta agus nach dtugtar aghaidh leormhaith ar cháilíocht saoil na ndaoine a fhaigheann an cúram ná ar a gcumas maireachtáil go neamhspleách. Fiú i gcás ina bhfuil caighdeáin cháilíochta i bhfeidhm, ní dhéantar iad a fhorfheidhmiú go héifeachtach i gcónaí, mar gheall ar shocrú neamhleor riaracháin nó easpa acmhainní go minic. I gcás nach gcuirtear caighdeáin ardcháilíochta i bhfeidhm maidir le soláthraithe poiblí agus soláthraithe príobháideacha cúraim, bíonn cásanna ann ina ndéantar faillí i bhfaighteoirí cúraim nó ina dtugtar drochíde dóibh agus bíonn drochdhálaí oibre ann do chúramóirí. (16)Tá luach tábhachtach sóisialta ag baint leis an gcúram fadtéarmach agus d’fhéadfadh sé go leor post a chruthú, ach bíonn na Ballstáit ag streachailt chun oibrithe cúraim a mhealladh agus a choinneáil mar gheall ar scileanna neamhleora, dálaí deacra oibre agus pá íseal. (17)Tá na scileanna a mbíonn gá leo san earnáil cúraim ag éirí níos casta. Mar aon le scileanna agus le hinniúlachtaí traidisiúnta, is minic is gá saineolas teicneolaíoch a bhaineann le teicneolaíochtaí nua, scileanna digiteacha agus scileanna cumarsáide a bheith ag cúramóirí agus iad ag feidhmiú i dteanga iasachta agus is minic is gá scileanna a bheith acu chun déileáil le riachtanais chasta agus is gá dóibh oibriú i bhfoirne ildisciplíneacha. Gan na beartais iomchuí oideachais agus oiliúna, lena n‑áirítear oideachas agus oiliúint ar an láthair, d’fhéadfadh sé go mbeadh na riachtanais scileanna ina mbacainn ar go leor daoine dul isteach san earnáil nó dul chun cinn a dhéanamh san earnáil. (18)Is minic a bhíonn socruithe oibre neamhchaighdeánacha, uaireanta oibre neamhrialta, sealobair, brú fisiceach nó meabhrach agus pá íseal i gceist i gcás oibrithe cúraim fhadtéarmaigh. Is cuid den chúis leis an bpá íseal san earnáil iad cumhdach íseal oibrithe cúraim fhadtéarmaigh le comhaontaithe comhchoiteanna agus an caiteachas poiblí teoranta ar an gcúram fadtéarmach. (19)I gcás grúpaí áirithe oibrithe, lena n‑áirítear cúramóirí cónaitheacha nó oibrithe tí a sholáthraíonn cúram fadtéarmach, bíonn dálaí oibre thar a bheith deacair acu, lena n‑áirítear pá íseal, socruithe neamhfhabhracha maidir le ham oibre, obair neamhdhearbhaithe agus neamhchomhlíonadh le rialacha bunriachtanacha maidir le cosaint saothair agus foirmeacha neamhrialta fostaíochta. Leis an gCoinbinsiún maidir le hOibrithe Tí 2011 (Uimh. 189) ón Eagraíocht Idirnáisiúnta Saothair, leagtar síos na cearta agus na prionsabail bhunúsacha, agus ceanglaítear ar údaráis inniúla tíortha sraith beart a dhéanamh d’fhonn coinníollacha cuibhiúla oibre a áirithiú le haghaidh oibrithe tí.

(20)Is cuid fhíor-riachtanach den soláthar cúraim fhadtéarmaigh é an cúram neamhfhoirmiúil, toisc go ndéanann cúramóirí neamhfhoirmiúla, ar mná iad den chuid is mó, formhór an chúraim de ghnáth, mar gheall go minic ar easpa cúram fadtéarmach inrochtana inacmhainne a bheith ann. Féadfaidh an cúram neamhfhoirmiúil tionchar diúltach a bheith aige ar shláinte fhisiceach agus ar shláinte mheabhrach cúramóirí agus is bacainn mhór ar an bhfostaíocht é, go háirithe i gcás na mban. Bíonn tionchar díreach aige sin ar an ioncam atá acu faoi láthair agus ar an ioncam seanaoise a bheidh acu mar gheall ar fhabhrú laghdaithe ceart pinsin, fadhb a bhíonn níos mó fós i gcás cúramóirí a bhfuil freagrachtaí breise cúraim leanaí orthu. Bíonn níos mó fadhbanna meabhairshláinte agus torthaí níos neamhfhabhraí ag leanaí agus ag daoine óga ag a bhfuil ball teaghlach a bhfuil galar ainsealach air agus tionchar fadtéarmach aige sin ar a n‑ioncam agus ar a gcuimsiú sa tsochaí. (21)Tá eagrú an chúraim fhadtéarmaigh éagsúil ar fud an Aontais. Eagraítear an cúram fadtéarmach go minic i gcóras casta seirbhísí ar fud an chúraim sláinte agus an chúraim shóisialta agus uaireanta cineálacha eile tacaíochta, amhail an tithíocht agus gníomhaíochtaí áitiúla. Tá difríochtaí ann freisin maidir leis na róil a bhíonn ag an leibhéal náisiúnta, réigiúnach agus áitiúil riaracháin. Úsáidtear táscairí difriúla chun faireachán a dhéanamh ar an gcúram fadtéarmach agus is minic nach mbíonn sonraí riaracháin ar fáil nó inchomparáide ar leibhéal an Aontais. (22)Áirítear sna páirtithe leasmhara i réimse an chúraim fhadtéarmaigh iad siúd a bhfuil gá acu leis an gcúram fadtéarmach, a mbaill teaghlaigh agus eagraíochtaí a dhéanann ionadaíocht dóibh, údaráis ábhartha ar an leibhéal náisiúnta, réigiúnach agus áitiúil, comhpháirtithe sóisialta, eagraíochtaí na sochaí sibhialta, soláthraithe cúraim fhadtéarmaigh agus comhlachtaí atá freagrach as an gcuimsiú sóisialta agus as an lánpháirtiú sóisialta a chur chun cinn agus as cearta bunúsacha a chosaint, lena n‑áirítear comhlachtaí náisiúnta comhionannais. Comhlachtaí an gheilleagair shóisialta, lena n‑áirítear comharchumainn, cumainn, comhlachais agus fondúireachtaí comhshochair, is comhpháirtithe tábhachtacha iad le húdaráis poiblí maidir leis an gcúram fadtéarmach a sholáthar. (23)Le próiseas an tSeimeastair Eorpaigh, a dtacaíonn an scórchlár sóisialta leis, cuireadh i dtábhacht na dúshláin a bhaineann leis an gcúram fadtéarmach, agus mar gheall air sin, fuair roinnt Ballstát moltaí tírshonracha maidir leis an réimse sin. Leis na Treoirlínte Fostaíochta, cuirtear i dtábhacht a thábhachtaí atá sé infhaighteacht cúraim fhadtéarmaigh atá inacmhainne, inrochtana agus ar ardchaighdeán a áirithiú. Is é is aidhm don Mhodh Oscailte Comhordúcháin maidir le Cosaint Shóisialta agus Cuimsiú Sóisialta an cúram fadtéarmach inrochtana inbhuanaithe ar ardchaighdeán a chur chun cinn agus tacaíonn sé leis an gcuspóir sin trí bhíthin an fhaireacháin, obair théamach agus na foghlama frithpháirtí agus trí fhaireachas iltaobhach a dhéanamh ar athchóirithe. D’fhorbair an Coiste um Chosaint Shóisialta creat Eorpach cáilíochta le haghaidh seirbhísí sóisialta, lena n‑áirítear an cúram fadtéarmach. Ní ann do chreat cuimsitheach de chuid an Aontais fós áfach chun athchóirithe náisiúnta ar an gcúram fadtéarmach a threorú. (24)Soláthraíonn an tAontas roinnt deiseanna cistiúcháin le haghaidh an chúraim fhadtéarmaigh, lena ndírítear ar thosaíochtaí éagsúla infheistíochta i gcomhréir le rialacháin shonracha na gclár éagsúil cistiúcháin, lena n‑áirítear Ciste Forbraíochta Réigiúnaí na hEorpa (agus béim thosaíochta ar sheirbhísí neamhchónaithe teaghlaigh agus pobalbhunaithe), Ciste Sóisialta na hEorpa Plus agus an snáithe Fostaíochta agus Nuálaíochta Sóisialta, an Ciste um Aistriú Cóir, Fís Eorpach, an Clár don Eoraip Dhigiteach, tacaíocht chun athchóirithe a cheapadh agus a chur chun feidhme tríd an Ionstraim Tacaíochta Teicniúla, agus an tSaoráid Téarnaimh agus Athléimneachta le haghaidh athchóirithe agus infheistíochtaí incháilithe i gcomhthéacs an téarnaimh ó phaindéim COVID‑19. (25)Leis an Moladh seo, cuirtear le dlí an Aontais maidir le dálaí oibre i dtaobh dálaí oibre trédhearcacha intuartha, na cothromaíochta oibre is saoil, agus na sláinte agus na sábháilteachta ag an obair, dálaí is infheidhme agus is ábhartha i gcás an chúraim fhadtéarmaigh. (26)Agus lánurraim á tabhairt do phrionsabail na coimhdeachta agus na comhréireachta, tá an Moladh seo gan dochar do chumhachtaí na mBallstát a gcórais cosanta sóisialta a eagrú agus ní chuirtear cosc orthu forálacha maidir le cosaint shóisialta a théann thar na cinn a mholtar a choinneáil ar bun nó a leagan síos, TAR ÉIS AN MOLADH SEO A GHLACADH: CUSPÓIR AGUS RAON FEIDHME 1.Is é is aidhm don Mholadh seo feabhas a chur ar an rochtain ar chúram fadtéarmach inacmhainne ar ardcháilíocht le haghaidh na ndaoine ar fad a bhfuil gá acu leis. 2.Baineann an Moladh seo le gach duine a bhfuil gá aige le cúram fadtéarmach agus le cúramóirí foirmiúla agus neamhfhoirmiúla. Tá feidhm aige maidir leis an gcúram fadtéarmach a sholáthraítear ar fud na suíomhanna cúraim uile. SAINMHÍNITHE 3.Chun críoch an Mholta, tá feidhm ag na sainmhínithe seo a leanas: (a)ciallaíonn ‘cúram fadtéarmach’ réimse seirbhísí agus cuidiú le haghaidh daoine a bhíonn ag brath, mar thoradh ar leochaileacht mheabhrach agus/nó fisiceach agus/nó míchumas a bhíonn orthu ar feadh tréimhse leanúnach, ar chuidiú le gníomhaíochtaí maireachtála laethúla agus/nó a bhfuil gá acu le cúram buan altranais. D’fhéadfadh sé gur gníomhaíochtaí féinchúraim nach mór do dhuine a dhéanamh gach lá iad na gníomhaíochtaí maireachtála laethúla (Gníomhaíochtaí maireachtála laethúla amhail folcadh, gléasadh, ithe, ag dul a luí nó ag éirí, ag gluaiseacht timpeall, an leithreas a úsáid agus feidhmeanna lamhnáin agus inne a rialú) nó go mbainfidís leis an maireachtáil neamhspleách (Gníomhaíochtaí Feidhmiúla na Maireachtála Laethúla, amhail béilí a ullmhú, airgead a bhainistiú, siopadóireacht a dhéanamh le haghaidh earraí grósaeireachta nó pearsanta, obair éadrom nó trom tí a dhéanamh agus fón a úsáid); (b)ciallaíonn ‘cúram fadtéarmach foirmiúil’ cúram fadtéarmach a sholáthraíonn oibrithe gairmiúla cúraim fhadtéarmaigh, d’fhéadfadh cúram sa bhaile, cúram pobalbhunaithe nó cúram cónaithe a bheith i gceist leis; (c)ciallaíonn ‘cúram sa bhaile’ cúram fadtéarmach foirmiúil a sholáthraíonn oibrí gairmiúil amháin nó níos mó ná sin i mbaile príobháideach an fhaighteora; (d)ciallaíonn ‘cúram pobalbhunaithe’ cúram fadtéarmach a sholáthraítear agus a eagraítear ar leibhéal an phobail, mar shampla, i bhfoirm seirbhísí lae aosaigh nó cúraim faoisimh; (e)ciallaíonn ‘cúram cónaithe’ cúram fadtéarmach foirmiúil a sholáthraítear do dhaoine a chónaíonn i suíomh cónaithe cúraim fhadtéarmaigh; (f)ciallaíonn ‘cúram neamhfhoirmiúil’ cúram fadtéarmach a sholáthraíonn duine éigin i dtimpeallacht shóisialta an duine a bhfuil gá aige le cúram lena n‑áirítear páirtí, leanbh, tuismitheoir nó gaol eile, nach bhfostaítear mar ghairmí cúraim fhadtéarmaigh; (g)ciallaíonn ‘maireachtáil neamhspleách’ gur féidir le gach duine a bhfuil gá acu le cúram fadtéarmach maireachtáil sa phobal agus roghanna a bheith acu atá comhionann le daoine eile, go mbíonn an deis acu a n‑áit chónaithe a roghnú agus a roghnú cá háit a gcónóidh siad agus cé leis a gcónóidh siad ar bhonn atá comhionann le daoine eile, agus nach gcuirtear d’oibleagáid orthu maireachtáil i socrú maireachtála ar leith;

(h)ciallaíonn ‘oibrí cúraim fhadtéarmaigh tí’ aon duine a bhíonn i mbun obair tí agus a sholáthraíonn cúram fadtéarmach laistigh de chaidreamh fostaíochta; (i)ciallaíonn ‘cúramóir cónaitheach’ oibrí cúraim fhadtéarmaigh tí a chónaíonn i dteaghlach an fhaighteora cúraim agus a sholáthraíonn cúram fadtéarmach. LEORDHÓTHANACHT, INFHAIGHTEACHT AGUS CÁILÍOCHT 4.Ba cheart do na Ballstáit feabhas a chur ar leordhóthanacht na cosanta sóisialta le haghaidh an chúraim fhadtéarmaigh, go háirithe trína áirithiú go bhfuil an méid seo a leanas fíor i dtaobh an chúraim fhadtéarmaigh: (a)go bhfuil an cúram fadtéarmach tráthúil, agus go gcuirtear ar a gcumas do na daoine a bhfuil gá acu le cúram fadtéarmach an cúram a fháil a luaithe is gá agus chomh fada agus is gá; (b)go bhfuil an cúram fadtéarmach cuimsitheach, agus go gcumhdaítear na riachtanais cúraim fhadtéarmaigh uile leis, riachtanais a eascraíonn ón meath meabhrach agus/nó fisiceach ar chumas feidhmiúil agus a ndéantar measúnú orthu ar bhonn critéir shoiléire oibiachtúla incháilitheachta; (c)go bhfuil cúram fadtéarmach inacmhainne agus go gcuirtear ar a gcumas do dhaoine a bhfuil gá acu leis an gcúram fadtéarmach caighdeán sásúil maireachtála a choinneáil ar bun agus go gcosnaítear iad ar an mbochtaineacht mar gheall ar a riachtanais cúram fhadtéarmaigh. 5.Ba cheart do na Ballstáit an tairiscint seirbhísí cúraim fhadtéarmaigh a mhéadú, agus an tráth céanna meascán cothrom de roghanna cúraim fhadtéarmaigh a sholáthar i ngach cineál suímh cúraim chun freastal ar na riachtanais éagsúla cúraim fhadtéarmaigh agus tacú le saoirse rogha daoine a bhfuil gá acu le cúram trí na nithe seo a leanas a dhéanamh: (a)an cúram sa bhaile agus an cúram pobalbhunaithe a fhorbairt agus/nó a fheabhsú; (b)bearnaí críochacha maidir le hinfhaighteacht cúraim fhadtéarmaigh agus rochtain ar an gcúram fadtéarmach a dhruidim, go háirithe i gceantair thuaithe agus bhánaithe; (c)teicneolaíocht nuálach inrochtana agus réitigh dhigiteacha a chur i bhfeidhm ar bhonn céimneach maidir le soláthar seirbhísí cúraim, lena n‑áirítear chun tacú leis an maireachtáil neamhspleách; (d)a áirithiú go bhfuil seirbhísí agus saoráidí cúraim fhadtéarmaigh inrochtana do dhaoine a bhfuil riachtanais shonracha acu agus do dhaoine faoi mhíchumas, agus urraim á tabhairt don cheart comhionann atá ag gach duine faoi mhíchumas maireachtáil go neamhspleách sa phobal, agus na roghanna céanna a bheith acu agus atá ag daoine eile. 6.Ba cheart do na Ballstáit a áirithiú go leagtar síos critéir agus caighdeáin atá ar ardcháilíocht le haghaidh gach suímh cúraim fhadtéarmaigh, critéir agus caighdeáin atá in oiriúint do shaintréithe na suíomhanna, agus go gcuirtear i bhfeidhm go docht iad i leith na soláthraithe uile cúraim fhadtéarmaigh, gan beann ar a stádas dlíthiúil. Chuige sin, ba cheart do na Ballstáit creat cáilíochta a áirithiú le haghaidh an chúraim fhadtéarmaigh, creat atá faoi threoir na bprionsabal cáilíochta a leagtar amach san Iarscríbhinn agus lena n‑áirítear sásra iomchuí um dhearbhú cáilíochta lena ndéantar na nithe seo a leanas: (a)forfheidhmítear comhlíontacht le critéir cháilíochta agus caighdeáin ar fud na suíomhanna agus na soláthraithe cúraim fhadtéarmaigh uile i gcomhar leis na soláthraithe cúraim fhadtéarmaigh agus leis na daoine a fhaigheann cúram fadtéarmach, (b)tugtar dreasachtaí do sholáthraithe cúraim fhadtéarmaigh chun dul thar na híoschaighdeáin cháilíochta agus an cáilíocht a fheabhsú go leanúnach agus feabhsaítear inniúlacht na soláthraithe chun sin a dhéanamh, (c)faightear acmhainní leordhóthanacha le haghaidh an dearbhaithe cáilíochta ar an leibhéal náisiúnta, réigiúnach agus áitiúil agus spreagtar soláthraithe cúraim fhadtéarmaigh chun buiséid a bheith acu le haghaidh na bainistíochta cáilíochta, (d)áirithítear, i gcás inarb ábhartha, go gcomhtháthaítear ceanglais maidir le cáilíocht an chúraim fhadtéarmaigh sa soláthar poiblí, (e)cuirtear an mhaireachtáil neamhspleách agus an cuimsiú sa phobal chun cinn sna suíomhanna cúraim fhadtéarmaigh uile. CÚRAMÓIRÍ 7.Ba cheart do na Ballstáit dálaí cothroma oibre a áirithiú i réimse an chúraim fhadtéarmaigh, go háirithe tríd an méid seo a leanas a dhéanamh:

(a)an t‑idirphlé náisiúnta sóisialta agus an chómhargáil a chur chun cinn i réimse an chúraim fhadtéarmaigh, lena n‑áirítear tacú le pá tarraingteach a fhorbairt san earnáil, agus an tráth céanna urraim á tabhairt do neamhspleáchas na gcomhpháirtithe sóisialta; (b)gan dochar do dhlí an Aontais maidir le sláinte agus sábháilteacht ceirde agus a chur i bhfeidhm éifeachtach á áirithiú an tráth céanna, na caighdeáin is airde maidir le sláinte agus sábháilteacht ceirde a chur chun cinn le haghaidh na n‑oibrithe uile cúraim fhadtéarmaigh; (c)aghaidh a thabhairt ar na dúshláin atá le sárú ag grúpaí leochaileacha oibrithe, amhail oibrithe cúraim fhadtéarmaigh tí, cúramóirí cónaitheacha agus oibrithe cúraim is imircigh, lena n‑áirítear trí fhoráil a dhéanamh maidir le rialáil agus gairmiúlú na hoibre cúraim sin. 8.Ba cheart do na Ballstáit, i gcomhar, i gcás inarb ábhartha, le comhpháirtithe sóisialta, le soláthraithe cúraim fhadtéarmaigh agus le páirtithe leasmhara eile, aghaidh a thabhairt ar na riachtanais scileanna agus ar na ganntanais oibrithe i réimse an chúraim fhadtéarmaigh trí na nithe seo a leanas a dhéanamh: (a)an t‑oideachas agus an oiliúint tosaigh agus leanúnach a dhearadh agus a fheabhsú chun na scileanna agus na hinniúlachtaí is gá, lena n‑áirítear scileanna agus inniúlachtaí digiteacha, a thabhairt d’oibrithe cúraim fhadtéarmaigh atá ann faoi láthair agus oibrithe a bheidh ann amach anseo; (b)conairí gairme a fhorbairt san earnáil cúraim fhadtéarmaigh, lena n‑áirítear trí bhíthin an uas‑scilithe, an athscilithe, an bhailíochtaithe scileanna agus seirbhísí faisnéise agus treorach; (c)conairí chuig stádas rialta fostaíochta a leagan síos le haghaidh oibrithe neamhdhearbhaithe cúraim fhadtéarmaigh; (d)conairí imirce dleathaí a fhiosrú le haghaidh oibrithe cúraim fhadtéarmaigh; (e)caighdeáin ghairmiúla a neartú, stádas gairmiúil agus ionchais tharraingteacha ghairme a thairiscint do chúramóirí fadtéarmacha, lena n‑áirítear dóibh siúd nach bhfuil mórán cáilíochtaí acu nó atá gan cháilíocht; (f)bearta a chur chun feidhme chun dul i ngleic le steiréitíopaí inscne agus leis an leithscaradh inscne agus chun gairm an chúraim fhadtéarmaigh a dhéanamh níos tarraingtí d’fhir agus do mhná. 9.Ba cheart do na Ballstáit nósanna imeachta soiléire a leagan síos chun cúramóirí neamhfhoirmiúla a shainaithint agus tacaíocht a thabhairt dóibh ina ngníomhaíochtaí cúraim trí na nithe seo a leanas a dhéanamh: (a)a gcomhar le hoibrithe cúraim fhadtéarmaigh a éascú; (b)cuidiú leo rochtain a fháil ar an oiliúint is gá, comhairleoireacht, cúram sláinte, tacaíocht shíceolaíoch agus cúram faoisimh; (c)tacaíocht leordhóthanach airgeadais a thabhairt dóibh agus an tráth céanna a chinntiú nach gcuireann na bearta tacaíochta sin bac ar rannpháirtíocht sa mhargadh saothair. RIALACHAS, FAIREACHÁN AGUS TUAIRISCIÚ 10.Ba cheart do na Ballstáit rialachas fónta beartais i réimse an chúraim fhadtéarmaigh agus sásra comhordúcháin a áirithiú chun gníomhaíochtaí agus infheistíochtaí sa réimse a dhearadh agus a chur ag obair, go háirithe tríd an méid seo a leanas a dhéanamh: (a)comhordaitheoir náisiúnta um chúram fadtéarmach a cheapadh, ag a bhfuil acmhainní leordhóthanacha agus sainordú lena gcumasaítear comhordú agus faireachán éifeachtach ar chur chun feidhme an Mholta seo ar an leibhéal náisiúnta agus a fheidhmíonn mar theagmhálaí ar leibhéal an Aontais; (b)ról a thabhairt do na páirtithe leasmhara uile ar an leibhéal náisiúnta, réigiúnach agus áitiúil maidir le beartais cúraim fhadtéarmaigh a ullmhú, a chur chun feidhme agus faireachán agus meastóireacht a dhéanamh orthu agus feabhas a chur ar an gcomhsheasmhacht le beartais ábhartha eile, lena n‑áirítear beartais i réimse an chúraim sláinte, na fostaíochta, an oideachais agus na hoiliúna, na cosanta sóisialta agus an chuimsithe sóisialta níos leithne, an chomhionannais inscne agus ceart daoine faoi mhíchumas; (c)creat náisiúnta a fhorbairt chun sonraí a bhailiú agus meastóireacht a dhéanamh orthu, arb é is bonn leis táscairí ábhartha, bailiú fianaise, lena n‑áirítear fianaise ar bhearnaí agus ar an neamhionnanas sa soláthar cúraim fhadtéarmaigh, ceachtanna a foghlaimíodh agus cleachtais rathúla agus aiseolas ó dhaoine a fhaigheann cúram agus ó pháirtithe leasmhara eile; (d)sásra a fhorbairt chun riachtanais cúraim fhadtéarmaigh a thuar ar an leibhéal náisiúnta, réigiúnach agus áitiúil agus an sásra sin a chomhtháthú i bpleanáil an tsoláthair cúraim fhadtéarmaigh;